
HILMAR HER. HILMAR HANEGAL.

SLÅSSKJEMPE OG DETEKTIV – ELLER

SNUSHANE, SOM JEG LIKER Å KALLE MEG.

MANGE SIER JEG ER BARSK, MED HJERTE

AV STÅL OG VINGER AV ILD. ET HARDT LIV

BLANT STORBYENS LØSE FUGLER HAR GJORT

MEG FRYKTLØS SOM EN ØRN I MOTVIND.

JEG ER IKKE REDD FOR NOE I HELE VERDEN.

KANSKJE BORTSETT FRA Å FLY.

Falken har landet

Var det bare en skygge, eller så jeg syner? Nei, det satt en skikkelse i tuntreet. Urørlig. Kaninene hadde rømt labb over snute ned i jordhulene, ikke en lyd hørtes.

I hønsegården var det bare jeg som var ute. For ikke å skremme flokken satt jeg rolig på vaglen og holdt øye med den fremmede fuglen. Da jeg bøyde meg litt fram, skjelnet jeg en sølvskimrende fjærdrakt og krumt nebb – en vaskekte jaktfalk. Den truende stillheten sendte frysninger langs nakkefjærene mine.

Jeg har mange års erfaring som kamphane og er kanskje en av verdens tøffeste snushaner. Likevel ville det ha vært dumt å tirre en rovfugl med et vingespenn på halvannen meter, en råtass som eter pattedyr, fisk og småfugler som popkorn.

Mens jeg grublet på hva jeg burde gjøre, kom en velkjent liten tass flyvende og satte seg på hanekammen min. Spiro Spirrevipp. Spiro hadde hjulpet meg med flere detektivoppdrag etter at jeg flyttet ut på landet, og han var ikke så verst til å være såpass nyklekt.

«Har du sett i treet der borte, Hilmar, har du sett?» kvitret Spiro.

«Hysj! Jaktfalker er livsfarlige.»

«For deg, kanskje,» sa Spiro. «Som ikke kan fly ...»

Jeg overhørte spydigheten. Rovfuglen i treet stirret i min retning. Den ville ha meg til frokost, jeg følte det på meg.

Blikket var så iskaldt at det kunne ha kverket en overvintret sangfugl på tjue meters hold.

Spiro flakset oppspilt med vingene. «Jeg tar en titt, jeg!»

«Vent!» hvisket jeg, men for sent. Finken kastet seg til værs og fløy av sted. Selv satt jeg igjen, hypnotisert av falkeblikket.

Jeg holdt pusten mens Spiro smatt uanstrengt mellom greinene, stupte ned og virvlet rundt falkens hode. Rovfuglen satt dønn stille. Som om den ikke enset den vesle spirrevippen.

Snart kom assistenten min flaksende tilbake.

«E-er ... du klar over hvem det er?» pep han ivrig.

«En jaktfalk, jeg ser jo det,» svarte jeg irritert.

«Ja, men hvem?»

«Si det, da!»

Spiro svirret rundt og rundt hodet mitt. «Florian Falcone!»

«Kakk meg i egget! Filmstjernen?»

Satt det virkelig en verdensberømt skuespiller i treet der borte? Stjernen fra filmer som «Ørneredet», «Falken har landet», «Strup ikke en sangfugl», «Birdie Nam Nam» og «Kondorens time«? En rovfugl som ikke bare var kjent som skuespiller, men også beryktet fordi han kom fra en familie med mordere og gangstere? Det var ikke mange som turte å tråkke et medlem av Falcone-klanen på tærne.

«Tull!» sa jeg. «Hvorfor skulle –»

I det samme ble jeg avbrutt av et fugleglam uten like, en infernalsk nasal tuting.

Jeg så opp. En flokk kom flyvende mot oss i elegant V-formasjon. Først trodde jeg det var trekkfugler som hadde tatt feil av årstida. Men dette var verken svarttrost eller linerle. Himmelen var et rosa maleri. Som om en gigantisk jordbærmilkshake hadde eksplodert der oppe!

Det var fl amingoer. En hel horde! Hva i alle dager gjorde disse rosa langbeinene på våre breddegrader? Både Spiro og jeg måpte da de landet. I trærne, på jordet. På hustaket og på låven. Hundrevis.

Idet den siste fl amingoen senket vingene, fl øy noe annet over morgenhimmelen. Et propellfl y. Det sirklet over tunet noen ganger før det gikk inn for landing på jordet.

«Vi må varsle Mike!» ropte jeg. «Gården blir invadert!»

